CELEX: 32017R1979
Language: hu
Date: 2017-10-31 00:00:00
Title: A Bizottság (EU) 2017/1979 rendelete (2017. október 31.) az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló 854/2004/EK európai parlamenti és tanácsi rendelet II. mellékletének az osztályozott termelési területeken kívül betakarított tüskésbőrűek tekintetében történő módosításáról (EGT-vonatkozású szöveg. )

1.11.2017   
            
            
               HU
            
            
               Az Európai Unió Hivatalos Lapja
            
            
               L 285/6
            
         A BIZOTTSÁG (EU) 2017/1979 RENDELETE
   (2017. október 31.)
   az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló 854/2004/EK európai parlamenti és tanácsi rendelet II. mellékletének az osztályozott termelési területeken kívül betakarított tüskésbőrűek tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (1) és különösen annak 17. cikke (1) bekezdésére,
   mivel:
   
               (1)
            
            
               A 854/2004/EK rendelet különleges szabályokat állapít meg az emberi fogyasztásra szánt állati eredetű termékek hatósági ellenőrzésének megszervezésére vonatkozóan.
            
         
               (2)
            
            
               A 854/2004/EK rendelet előírása szerint a tagállamoknak biztosítaniuk kell, hogy az élő kagylók, az élő tüskésbőrűek, az élő zsákállatok és az élő tengeri csigák termelése és forgalomba hozatala során sor kerüljön a rendelet II. mellékletében előírt hatósági ellenőrzések elvégzésére. Az említett melléklet II. fejezete szabályokat határoz meg a termelési területek osztályozása és e területek megfigyelése tekintetében.
            
         
               (3)
            
            
               A 854/2004/EK rendelet II. mellékletének II. fejezete értelmében a termelési területek osztályozására a bélsárral való szennyeződés szerint kerül sor. A filtrálók, mint például a kagylók, felhalmozhatnak magukban közegészségügyi kockázatot jelentő mikroorganizmusokat. Ez az oka annak, hogy a termelési területeket egyes, a bélsárral való szennyeződéssel összefüggésbe hozható mikroorganizmusok jelenléte alapján osztályozzák.
            
         
               (4)
            
            
               A tüskésbőrűek általában nem filtrálók, következésképpen annak kockázata, hogy bélsárral való szennyeződéssel összefüggésbe hozható mikroorganizmusokat halmoznának fel, elenyésző. Ezenfelül nem érkezett jelentés olyan járványügyi adatokról, amelyek szerint összefüggés lenne a 854/2004/EK rendelet II. mellékletének II. fejezetében foglalt, a termelési területek osztályozását érintő szabályok és a nem filtráló tüskésbőrűekhez kapcsolódó közegészségügyi kockázatok között.
            
         
               (5)
            
            
               Következésképpen a tüskésbőrűeket ki kell zárni a termelési területek osztályozása tekintetében a 854/2004/EK rendelet II. mellékletének II. fejezetében meghatározott szabályok hatálya alól.
            
         
               (6)
            
            
               A 854/2004/EK rendelet II. mellékletének III. fejezete az osztályozott termelési területeken kívül betakarított, nem filtráló fésűskagylók és élő tengeri csigák hatósági ellenőrzését határozza meg, a nem filtráló tüskésbőrűeket e fejezetbe kell felvenni.
            
         
               (7)
            
            
               A 854/2004/EK rendelet II. mellékletének III. fejezetét ezért ennek megfelelően módosítani kell.
            
         
               (8)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   A 854/2004/EK rendelet II. mellékletében a III. fejezet helyébe a következő szöveg lép:
   
      „III. FEJEZET:   AZ OSZTÁLYOZOTT TERMELÉSI TERÜLETEKEN KÍVÜL BETAKARÍTOTT, NEM FILTRÁLÓ FÉSŰSKAGYLÓK, TENGERI CSIGÁK ÉS TÜSKÉSBŐRŰEK HATÓSÁGI ELLENŐRZÉSE
      Az osztályozott termelési területeken kívül betakarított, nem filtráló fésűskagylók, tengeri csigák és tüskésbőrűek hatósági ellenőrzéseit a halárveréseken, a feladóközpontokban, illetve a feldolgozólétesítményekben kell végezni.
      Az ilyen hatósági ellenőrzéseknek igazolniuk kell a 853/2004/EK rendelet III. melléklete VII. szakaszának V. fejezetében az élő kagylókra vonatkozóan megállapított egészségügyi előírások, valamint az ugyanazon rendelet III. melléklete VII. szakaszának IX. fejezetében előírt egyéb követelmények betartását.”
   
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ezt a rendeletet 2019. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. október 31-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 139., 2004.4.30., 206. o.